ระเบียบกระทรวงมหาดไทย ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น (ฉบับที่ 5) พ.ศ. 2541
ระเบียบกระทรวงมหาดไทย
ระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น
(ฉบับที่ ๕) พ.ศ. ๒๕๔๑
 

โดยที่เป็นการสมควรแก้ไขระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
ให้เหมาะสมกับสภาพการณ์ปัจจุบัน

อาศัยอำนาจตามความในมาตรา ๖
และมาตรา ๗๖ แห่งพระราชบัญญัติองค์การบริหารส่วนจังหวัด พ.ศ. ๒๕๔๐ มาตรา ๖๙
และมาตรา ๗๗ แห่งพระราชบัญญัติเทศบาล พ.ศ. ๒๔๙๖ มาตรา ๓๒
แห่งพระราชบัญญัติสุขาภิบาล พ.ศ. ๒๔๙๕ รัฐมนตรีว่าการกระทรวงมหาดไทย
จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น (ฉบับที่ ๕) พ.ศ.
๒๕๔๑

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา เป็นต้นไป

ข้อ ๓
ให้ยกเลิกความในข้อ ๔ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖ ซึ่งแก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น (ฉบับที่ ๔) พ.ศ.
๒๕๔๑ และให้ใช้ความต่อไปนี้แทน
ข้อ ๔
ในระเบียบนี้
องค์กรปกครองส่วนท้องถิ่น
หมายความว่า องค์การบริหารส่วนจังหวัด เทศบาล และสุขาภิบาล
ผู้บริหารท้องถิ่น
หมายความว่า นายกองค์การบริหารส่วนจังหวัด นายกเทศมนตรี และประธานกรรมการสุขาภิบาล
เจ้าหน้าที่ท้องถิ่น หมายความว่า
ข้าราชการองค์การบริหารส่วนจังหวัด พนักงานเทศบาล พนักงานสุขาภิบาลตามกฎหมายว่าด้วยการนั้น
และให้รวมถึงนายกองค์การบริหารส่วนจังหวัด รองนายกองค์การบริหารส่วนจังหวัด
นายเทศมนตรี เทศมนตรี ประธานกรรมการสุขาภิบาล กรรมการสุขาภิบาล ประธานสภาองค์กรปกครองส่วนท้องถิ่น
สมาชิกสภาองค์กรปกครองส่วนท้องถิ่นตามกฎหมายว่าด้วยการนั้น ลูกจ้างขององค์กรปกครองส่วนท้องถิ่น
ซึ่งได้รับค่าจ้างจากเงินงบประมาณรายจ่ายขององค์กรปกครองส่วนท้องถิ่น
และได้กำหนดให้เบิกค่าใช้จ่ายในการเดินทางไปราชการจากองค์กรปกครองส่วนท้องถิ่น
ภูมิลำเนาเดิม หมายความว่า
ท้องที่ที่เริ่มรับราชการ กลับเข้ารับราชการใหม่
หรือได้รับบรรจุเป็นลูกจ้างครั้งแรกหรือครั้งสุดท้าย แล้วแต่กรณี
บุคคลในครอบครัว หมายความว่า
บุคคลซึ่งอยู่ในอุปการะและร่วมอาศัยอยู่กับผู้เดินทางไปราชการดังต่อไปนี้
(๑) คู่สมรส
(๒) บุตร
(๓) บิดามารดาของผู้เดินทาง และหรือบิดามารดาของคู่สมรส
(๔) ผู้ติดตาม

ข้อ ๔ ให้ยกเลิกความในข้อ ๖ และข้อ ๗ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๖
ผู้เดินทางไปราชการซึ่งเป็นเจ้าหน้าที่ท้องถิ่น
ให้เบิกค่าใช้จ่ายในการเดินทางไปราชการได้ตามที่กำหนดไว้ในระเบียบนี้
ผู้เดินทางไปราชการซึ่งมีสัญญากับองค์กรปกครองส่วนท้องถิ่นกำหนดค่าใช้จ่ายในการเดินทางไปราชการไว้เป็นอย่างอื่น
ให้เบิกค่าใช้จ่ายตามที่กำหนดไว้ในสัญญา
ผู้เดินทางไปราชการที่มิได้เป็นเจ้าหน้าที่ท้องถิ่น
หรือที่มิได้มีตำแหน่งกำหนดไว้ในระเบียบนี้
หรือไม่มีกฎหมายกำหนดตำแหน่งของผู้นั้นเทียบไว้กับตำแหน่งระดับของเจ้าหน้าที่ท้องถิ่น
ให้ปลัดกระทรวงมหาดไทยมีอำนาจกำหนดเทียบตำแหน่งกับตำแหน่งระดับของเจ้าหน้าที่ท้องถิ่น
เพื่อประโยชน์ในการเบิกค่าใช้จ่ายในการเดินทางไปราชการได้ หรือองค์กรปกครองส่วนท้องถิ่นอาจขออนุมัติต่อผู้ว่าราชการจังหวัดเป็นกรณีๆ
ได้
ข้อ ๗
สิทธิที่จะได้รับค่าใช้จ่ายในการเดินทางไปราชการเกิดขึ้น
ตั้งแต่วันที่ได้รับอนุมัติให้เดินทางไปราชการ หรือวันที่ออกจากราชการ แล้วแต่กรณี
โดยให้ผู้มีอำนาจพิจารณาอนุมัติการเดินทางไปราชการในราชอาณาจักร ดังนี้
(๑) ผู้ว่าราชการจังหวัด
สำหรับการเดินทางของผู้บริหารท้องถิ่น ประธานสภาองค์กรปกครองส่วนท้องถิ่น
และสมาชิกสภาองค์กรปกครองส่วนท้องถิ่น กรณีเดินทางออกนอกเขตจังหวัดทุกครั้ง
สำหรับสมาชิกสภาองค์กรปกครองส่วนท้องถิ่น
ต้องได้รับความเห็นชอบจากประธานสภาองค์กรปกครองส่วนท้องถิ่นและแจ้งให้ผู้บริหารท้องถิ่น
แล้วแต่กรณีทราบก่อน หากเป็นการเดินทางไปราชการภายในเขตจังหวัด
เพียงแต่ได้รับความเห็นชอบจากประธานสภาองค์กรปกครองส่วนท้องถิ่นและแจ้งให้ผู้บริหารท้องถิ่น
แล้วแต่กรณีทราบก่อนเท่านั้น
(๒) ผู้บริหารท้องถิ่น สำหรับการเดินทางของรองนายกองค์การบริหารส่วนจังหวัด
เทศมนตรี รองประธานกรรมการสุขาภิบาล กรรมการสุขาภิบาล ปลัดองค์การบริหารส่วนจังหวัด
ปลัดเทศบาล และปลัดสุขาภิบาล
(๓) ปลัดองค์การบริหารส่วนจังหวัด ปลัดเทศบาล
และปลัดสุขาภิบาล สำหรับการเดินทางของข้าราชการ พนักงาน ตลอดจนลูกจ้างทุกตำแหน่งขององค์กรปกครองส่วนท้องถิ่น
ผู้มีอำนาจตามข้อนี้
จะมอบหมายหรือมอบอำนาจโดยทำเป็นหนังสือให้ผู้ดำรงตำแหน่งใดๆ
เป็นผู้อนุมัติการเดินทางไปราชการในราชอาณาจักรแทนก็ได้

ข้อ ๕ ให้ยกเลิกความใน ๑๗ แห่งระเบียบกระทรวงมหาดไทย ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น
พ.ศ. ๒๕๒๖ และให้ใช้ความต่อไปนี้แทน
ข้อ ๑๗
การเบิกเบี้ยเลี้ยงเดินทางสำหรับการเดินทางไปราชการเรื่องหนึ่งเรื่องใดในสถานที่ปฏิบัติราชการแห่งเดียวกัน
ให้เบิกได้เพียงระยะเวลาไม่เกินหนึ่งร้อยยี่สิบวันนับแต่วันออกเดินทาง ถ้าเกินต้องได้รับอนุมัติจากผู้ว่าราชการจังหวัด

ข้อ ๖ ให้ยกเลิกความในข้อ ๑๙ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๑๙ การเดินทางไปราชการ ณ
สถานที่ปฏิบัติราชการใดที่ไม่สะดวกในการเดินทางไปกลับระหว่างสถานที่ปฏิบัติราชการนั้นกับสถานที่อยู่
ให้เบิกค่าเช่าที่พักระหว่างไปราชการได้เพียงระยะเวลาไม่เกินหนึ่งร้อยยี่สิบวันนับแต่วันออกเดินทาง
ถ้าเกินต้องได้รับอนุมัติจากผู้ว่าราชการจังหวัด
ผู้เดินทางตามวรรคหนึ่งให้เบิกค่าเช่าที่พักตามข้อ ๑๖
ได้ไม่เกินสามสิบวัน ถ้าเกินให้เบิกค่าเช่าที่พักในลักษณะเหมาจ่ายได้ในอัตราประเภท
ข. แห่งบัญชี ๒ ท้ายระเบียบนี้

ข้อ ๗ ให้ยกเลิกความในข้อ ๒๑ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖ ซึ่งแก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น (ฉบับที่ ๓) พ.ศ.
๒๕๓๐ และให้ใช้ความต่อไปนี้แทน
ข้อ ๒๑ การเดินทางไปราชการ
โดยปกติให้ใช้ยานพาหนะประจำทาง และให้เบิกค่าพาหนะได้โดยประหยัด
ในกรณีไม่มียานพาหนะประจำทาง หรือมีแต่ต้องการความรวดเร็ว
เพื่อประโยชน์แก่ราชการให้ใช้ยานพาหนะอื่นได้ แต่ผู้เดินทางจะต้องชี้แจงเหตุผล
และความจำเป็นไว้ในรายงานการเดินทางหรือหลักฐานการขอเบิกเงินค่าพาหนะนั้น
ผู้ดำรงตำแหน่งผู้บริหารท้องถิ่น
รองนายกองค์การบริหารส่วนจังหวัด เทศมนตรี หรือผู้ดำรงตำแหน่งระดับ ๖ ขึ้นไป
หรือเทียบเท่า ให้เบิกค่าพาหนะรับจ้างได้สำหรับกรณี ดังต่อไปนี้
(๑) การเดินทางไปกลับระหว่างสถานที่อยู่ ที่พัก
หรือสถานที่ปฏิบัติราชการกับสถานียานพาหนะประจำทาง
หรือกับสถานที่จัดพาหนะที่ต้องใช้ในการเดินทางไปยังสถานที่ปฏิบัติราชการภายในเขตจังหวัดเดียวกัน
ถ้าการเดินทางดังกล่าวตาม (๑) ต้องเดินทางข้ามเขตจังหวัด
ให้เบิกค่าพาหนะรับจ้างได้เท่าที่จ่ายจริง
แต่ต้องไม่เกินอัตราที่กระทรวงมหาดไทยกำหนด
(๒) การเดินทางไปกลับระหว่างสถานที่อยู่ ที่พัก
กับสถานที่ปฏิบัติราชการภายในเขตจังหวัดเดียวกันวันละไม่เกินสองเที่ยว
(๓) การเดินทางไปราชการในเขตกรุงเทพมหานคร
ผู้ซึ่งไม่มีสิทธิเบิกค่าพาหนะตามวรรคสาม
ถ้าต้องนำสัมภาระในการเดินทางหรือสิ่งของเครื่องใช้ของทางราชการไปด้วย
และเป็นเหตุให้ไม่สะดวกที่จะเดินทางโดยยานพาหนะประจำทางให้เบิกค่าพาหนะรับจ้างได้
การเดินทางไปศึกษา ฝึกอบรม หรือสัมมนา
การเดินทางไปสอบคัดเลือกหรือรับการคัดเลือก ผู้เดินทางจะเบิกค่าพาหนะรับจ้างตาม
(๒) ไม่ได้

ข้อ ๘ ให้ยกเลิกความในข้อ ๒๖ และข้อ ๒๗ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๒๖ การเดินทางไปราชการโดยเครื่องบิน
ให้เป็นตามหลักเกณฑ์ดังต่อไปนี้
(๑) ผู้ดำรงตำแหน่งระดับ ๖ ขึ้นไป
หรือผู้ดำรงตำแหน่งผู้บริหารท้องถิ่น รองนายกองค์การบริหารส่วนจังหวัด เทศมนตรี
หรือผู้ดำรงตำแหน่งที่เทียบเท่า ให้เดินทางโดยเครื่องบินได้ทุกกรณี
(๒) เจ้าหน้าที่ท้องถิ่น นอกจาก (๑)
ให้เดินทางได้เฉพาะกรณีที่จำเป็นรีบด่วนเพื่อประโยชน์แก่ทางราชการ
(๓) การเดินทางซึ่งไม่เข้าหลักเกณฑ์ ตาม (๑) (๒)
จะเบิกค่าใช้จ่ายได้ไม่เกินค่าใช้จ่ายในการเดินทางภาคพื้นดินในระยะเดียวกันตามสิทธิซึ่งผู้เดินทางจะพึงเบิกได้
ข้อ ๒๗
ผู้เดินทางไปราชการในหน้าที่เลขานุการกับผู้บังคับบัญชาที่ดำรงตำแหน่งระดับ
๙ ขึ้นไป หรือตำแหน่งที่เทียบเท่า หรือนายกองค์การบริหารส่วนจังหวัด
หรือนายกเทศมนตรี ให้เบิกค่าเช่าที่พักและค่าพาหนะได้เท่ากับที่ผู้บังคับบัญชามีสิทธิเบิก

ข้อ ๙ ให้ยกเลิกความในข้อ ๓๖ และข้อ ๓๗ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๓๖
ค่าเช่าที่พักและค่าพาหนะสำหรับบุคคลในครอบครัว ตามข้อ ๔ (๑) (๒)
และ (๓) ให้เบิกได้ในอัตราเดียวกับผู้เดินทางตามข้อ ๓๒
สำหรับผู้ติดตามให้เบิกได้ในอัตราขั้นต่ำสุด
ในกรณีที่เดินทางไปถึงท้องที่ที่ตั้งสำนักงานแห่งใหม่
ถ้าไม่อาจเข้าพักอาศัยที่ทางราชการจัดให้หรือบ้านเช่าได้
และผู้บังคับบัญชาดังต่อไปนี้อนุมัติแล้ว
ให้เบิกค่าเช่าที่พักสำหรับตนเองและบุคคลในครอบครัวได้ไม่เกินเจ็ดวันนับแต่วันไปถึงท้องที่ที่ตั้งสำนักงานแห่งใหม่
(๑) นายกองค์การบริหารส่วนจังหวัด
สำหรับองค์การบริหารส่วนจังหวัด
(๒) นายกเทศมนตรี สำหรับเทศบาล
(๓) ประธานกรรมการสุขาภิบาล สำหรับสุขาภิบาล
ถ้ามีความจำเป็นที่จะต้องเบิกค่าเช่าที่พักเกินเจ็ดวัน ต้องได้รับความตกลงจากผู้ว่าราชการจังหวัด
ข้อ ๓๗ ในกรณีที่ผู้เดินทางไปประจำต่างสำนักงาน
เดินทางโดยเครื่องบินตามข้อ ๒๖
หากมีความประสงค์จะให้บุคคลในครอบครัวเดินทางโดยเครื่องบินด้วย
ให้ขออนุมัติต่อผู้ว่าราชการจังหวัด

ข้อ ๑๐ ให้ยกเลิกความในข้อ ๔๖ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๔๖ การเดินทางไปราชการต่างประเทศ
ซึ่งจะเบิกค่าใช้จ่ายตามระเบียบนี้ได้ หมายถึงการเดินทางไปราชการนอกราชอาณาจักร
ทั้งนี้ ผู้ที่จะเดินทางจะต้องได้รับความเห็นชอบจากผู้มีอำนาจตามข้อ ๗ แล้วแต่กรณี
ก่อนเสนอผู้ว่าราชการจังหวัดพิจารณาอนุมัติ
เวลาที่เดินทางอยู่นอกราชอาณาจักร
สำหรับเจ้าหน้าที่ท้องถิ่น หมายถึง
เวลาตั้งแต่ประทับตราหนังสือเดินทางออกจนถึงเวลาที่ประทับตราหนังสือเดินทางเข้า

ข้อ ๑๑ ให้ยกเลิกความในข้อ ๕๐ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๕๐ ผู้เดินทางไปราชการต่างประเทศ
ในกรณีจำเป็นอาจเบิกค่าเช่าที่พักเท่าที่จ่ายจริงโดยมีใบสำคัญคู่จ่ายได้
ถ้าได้รับอนุมัติจากผู้ว่าราชการจังหวัด

ข้อ ๑๒ ให้ยกเลิกความในข้อ ๕๒ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๕๒ การเดินทางไปราชการต่างประเทศ
โดยเครื่องบินจากประเทศไทยไปต่างประเทศ หรือจากต่างประเทศกลับประเทศไทย
หรือการเดินทางไปต่างประเทศ ให้เป็นไปตามหลักเกณฑ์ ดังนี้
(๑) ชั้นหนึ่ง สำหรับผู้ดำรงตำแหน่งตั้งแต่ระดับ ๙
ขึ้นไป หรือตำแหน่งเทียบเท่า หรือนายกองค์การบริหารส่วนจังหวัด หรือนายกเทศมนตรี
(๒) ชั้นต่ำสุด สำหรับเจ้าหน้าที่ท้องถิ่น นอกจากกล่าวใน
(๑)

ข้อ ๑๓ ให้ยกเลิกความในข้อ ๕๗ แห่งระเบียบกระทรวงมหาดไทย
ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๒๖
และให้ใช้ความต่อไปนี้แทน
ข้อ ๕๗
ให้ปลัดกระทรวงมหาดไทยรักษาการตามระเบียบนี้
และให้มีอำนาจตีความวินิจฉัยปัญหา ยกเว้นการปฏิบัติตามระเบียบนี้
กำหนดหลักเกณฑ์และกำหนดวิธีปฏิบัติเพื่อดำเนินการให้เป็นไปตามระเบียบนี้
ปลัดกระทรวงมหาดไทย
อาจมอบอำนาจเรื่องใดเรื่องหนึ่งตามวรรคแรกให้ผู้ว่าราชการจังหวัดได้


ประกาศ ณ วันที่ ๓ กรกฎาคม พ.ศ. ๒๕๔๑
ชำนิ
ศักดิเศรษฐ์
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย







































นันทพล/จัดทำ
๒๙ มกราคม ๒๕๕๐

[๑]
ราชกิจจานุเบกษา เล่ม ๑๑๕/ตอนพิเศษ
๖๑ ง/หน้า ๕๓/๑๔ กรกฎาคม ๒๕๔๑